Det tog ikke lang tid for en patrulje at opspore en mand, som stak af fra politiet, efter han havde givet dem sit sygesikringskort.

Torsdag aften stoppede politiet en bil i Gistrup, da den kom kørende noget usikkert. Betjente valgte at stoppe bilen, for at sikre sig at alt var, som det skulle være. Bilisten blev stoppet på Parallelvej, og her kunne betjentene se, at han var tydeligt beruset. Betjentene bad den 31-årige fører af bilen om at vise noget identifikation. Manden stak dem sit sygesikringskort, hvorefter han satte bilen i gear og kørte derfra i høj fart. Patruljen satte efter den 31-årige berusede mand, som nu også kan skrive flugtbilist på CV’et, men de mistede ham af syne, da han kørte ud af Gandrup ad Borgergade. Det skulle dog ikke tage lang tid for patruljen at opspore manden. For efter en hurtig søgning på manden, hvis oplysninger stod på det sygesikringskort, han selv havde givet til betjentene, fandt betjentene frem til hans adresse. Da patruljen ankom til adressen, fandt de manden, der lige var kommet hjem og havde parkeret sin bil i garagen. Den 31-årige mand blev ikke kun sigtet for spirituskørsel, men også for at flygte fra politiet.